REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 broj 06-2/368-15

22. septembar 2015. godine

B e o g r a d

ZAPISNIK

64. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 22. SEPTEMBRA 2015. GODINE

Sednica je počela u 13,15 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Miloš Tošanić, Goran Kovačević, Dragoljub Zindović, Olivera Pešić, Suzana Šarac, Nikola Jolović, Ivan Jovanović, Momo Čolaković, prof. dr Milorad Mijatović i Vojislav Vujić.

Sednici su prisustvovali zamenici članova Odbora: Sonja Vlahović, zamenik Radmila Kostića i Mirjana Marjanović, zamenik Dušice Nikolić.

Sednici nisu prisustvovali članovi Odbora: Dejan Radenković, Đorđe Stojšić, Zoltan Pek i Žika Gojković, niti njihovi zamenici.

Na poziv predsednika Odbora, sednici su prisustvovali predstavnici Ministarstva finansija: Irina Stevanović Gavrović, Dragana Mladenović, Dejan Dabetić i Dejan Hadžić.

Na predlog predsednika, Odbor je većinom glasova (11 za, 1 član nije glasao) odlučio da se predloženi dnevni red dopuni tačkama „3) Razmatranje Predloga zakona o izmenama i dopunama Zakona o porezu na dodatu vrednost, koji je podnela Vlada (broj 011-2144/15 od 7. septembra 2015. godine), u načelu i 4) Razmatranje Predloga zakona o izmenama i dopunama Zakona o republičkim administrativnim taksama, koji je podnela Vlada (broj 434-2233/15 od 19. septembra 2015. godine), u načelu“. Dosadašnje tač. 3 - 7. postaju tač. 5 - 9.

Na predlog predsednika, Odbor je većinom glasova (10 za, 2 člana nisu glasala), utvrdio sledeći

D n e v n i r e d:

1. Razmatranje Predloga zakona o izmenama Zakona o hipoteci, koji je podnela Vlada (broj 430-2168/15 od 11. septembra 2015. godine), u načelu;

2. Razmatranje Predloga zakona o potvrđivanju Ugovora između Republike Srbije i Kraljevine Norveške o izbegavanju dvostrukog oporezivanja i sprečavanju poreske evazije u odnosu na poreze na dohodak, koji je podnela Vlada (broj 011-2144/15 od 7. septembra 2015. godine);

3. Razmatranje Predloga zakona o izmenama i dopunama Zakona o porezu na dodatu vrednost, koji je podnela Vlada (broj 011-2144/15 od 7. septembra 2015. godine), u načelu;

4. Razmatranje Predloga zakona o izmenama i dopunama Zakona o republičkim administrativnim taksama, koji je podnela Vlada (broj 434-2233/15 od 19. septembra 2015. godine), u načelu;

5. Donošenje uputstva o postupku davanja prethodne pisane saglasnosti zaposlenima u Upravi za javne nabavke za obavljanje dodatne plaćene aktivnosti;

6. Razmatranje zahteva Svetlane Ražić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 02-2036/15 od 17. septembra 2015. godine);

7. Razmatranje zahteva Olivere Rajković, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 02-2220/15 od 17. septembra 2015. godine);

8. Razmatranje zahteva Miloša Jovića, zaposlenog u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 02-2218/15 od 17. septembra 2015. godine);

9. Razmatranje zahteva Danijele Bojović, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti (broj 02-2219/15 od 17. septembra 2015. godine).

**Prva tačka dnevnog reda**: Razmatranje Predloga zakona o izmenama Zakona o hipoteci, koji je podnela Vlada, u načelu

Predstavnik Ministarstva finansija predstavio je članovima i zamenicima članova Odbora Predlog zakona i obrazložio razloge za njegovo donošenje. Predloženim zakonom vrši se usklađivanje teksta važećeg Zakona sa Odlukom Ustavnog suda IUz – 799/2012, objavljenom u „Službenom glasniku RS“, broj 65/15 od 17. jula 2015. godine, kojom je utvrđeno da odredba člana 31. stav 7. Zakona o hipoteci nije u saglasnosti sa Ustavom u delu koji glasi: ''i protiv njega nije dozvoljena tužba ili pravni lek''. Predloženim izmenama omogućava se i da poverilac pravo prodaje stiče danom konačnosti rešenja o zabeležbi hipotekarne prodaje, čime se postiže usklađenost sa drugim propisima, koji regulišu postupanje nadležnih službi za katastar nepokretnosti.

Povodom ove tačke dnevnog reda nije bilo diskusije.

Na predlog predsednika, Odbor je, većinom glasova (11 za, 1 član nije glasao), odlučio da predloži Narodnoj skupštini da prihvati Predlog zakona o izmenama Zakona o hipoteci, koji je podnela Vlada, u načelu

\* \* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama Zakona o hipoteci, u načelu.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Druga tačka dnevnog reda**: Razmatranje Predloga zakona o potvrđivanju Ugovora između Republike Srbije i Kraljevine Norveške o izbegavanju dvostrukog oporezivanja i sprečavanju poreske evazije u odnosu na poreze na dohodak, koji je podnela Vlada

Predstavnik Ministarstva finansija predstavio je članovima i zamenicima članova Odbora Predlog zakona i obrazložio razloge za njegovo donošenje. Zaključenje ovog ugovora predstavlja značajan doprinos unapređenju bilateralne privredne i finansijske saradnje Republike Srbije i Kraljevine Norveške, jer se njime otklanja problem dvostrukog oporezivanja fizičkih i pravnih lica – rezidenata dve države. Ugovor obezbeđuje zajedničke kriterijume za određivanje prava oporezivanja pojedinih kategorija dohotka, a takođe i stimuliše ulaganje kapitala rezidenata Republike Srbije u Kraljevini Norveškoj i rezidenata Kraljevine Norveške u Republiku Srbiju.

Povodom ove tačke dnevnog reda nije bilo diskusije.

Na predlog predsednika, Odbor je jednoglasno odlučio da predloži Narodnoj skupštini da prihvati Predlog zakona o potvrđivanju Ugovora između Republike Srbije i Kraljevine Norveške o izbegavanju dvostrukog oporezivanja i sprečavanju poreske evazije u odnosu na poreze na dohodak, koji je podnela Vlada

\* \* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora između Republike Srbije i Kraljevine Norveške o izbegavanju dvostrukog oporezivanja i sprečavanju poreske evazije u odnosu na poreze na dohodak.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Treća tačka dnevnog reda**: Razmatranje Predloga zakona o izmenama i dopunama Zakona o porezu na dodatu vrednost, koji je podnela Vlada, u načelu

Predstavnik Ministarstva finansija predstavila je članovima i zamenicima članova Odbora Predlog zakona i obrazložila razloge za njegovo donošenje. Predloženim zakonom vrši se usaglašavanje sa propisima Evropske unije koji uređuju oblast oporezivanja potrošnje PDV, stvaranje povoljnijih uslova za poslovanje privrednih subjekata, sprečavanje eventualnih zloupotreba, kao i obezbeđivanje unapređenja kontrole PDV-a od strane Poreske uprave. Takođe, predloženim izmenama se obezbeđuje stvatanje uslova za evidentiranje u sistem PDV-a stranih lica koja vrše promet dobara i usluga na teritoriji Republike Srbije, kao i posebno uređivanje poreskog punomoćnika za promet dobara i usluga koji na teritoriji Republike Srbije vrši strano lice, i obezbeđuje se izjednačavanje prava i obaveza svih lica koja na teritoriji Republike Srbije vrše promet dobara i usluga i sprečava neoporezivanje prometa između stranih lica izvršenog na teritoriji Republike Srbije. U cilju stvaranja povoljnijih uslova za poslovanje privrednih subjekata predlažu se izmene koje se odnose na institut poreskog dužnika i primenu posebne stope PDV-a. Izmene koje se odnose na institut poreskog dužnika omogućavaju da poreski dužnik za promet dobara i usluga iz oblasti građevinarstva, koje vrši obveznik PDV-a drugom obvezniku PDV-a, odnosno Republici, drugom republičkom, pokrajinskom ili organu lokalne samouprave, bude primalac roba i usluga nezavisno od toga da li obveznik PDV-a koji vrši predmetni predmet, ima status izvođača radova, odnosno da li primalac dobara i usluga ima status investitora. Predlaže se i da poreski dužnik bude primalac dobara i usluga i u slučaju prometa između obveznika PDV-a. Izmenama se, takođe, predlaže da se po posebnoj poreskoj stopi PDV-a od 10% oporezuje promet usluga smeštaja u svim ugostiteljskim objektima za smeštaj, kao i prevoz putnika i njihovog prtljaga, koji se vrši na teritoriji Republike Srbije.

Povodom ove tačke dnevnog reda nije bilo diskusije.

Na predlog predsednika, Odbor je većinom glasova (11 za, 1 član nije glasao), odlučio da predloži Narodnoj skupštini da prihvati Predlog zakona o izmenama i dopunama Zakona o porezu na dodatu vrednost, koji je podnela Vlada, u pojedonostima

\* \* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o porezu na dodatu vrednost, u pojedinostima.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Četvrta tačka dnevnog reda**: Razmatranje Predloga zakona o izmenama i dopunama Zakona o republičkim administrativnim taksama, koji je podnela Vlada, u načelu

Predstavnik Ministarstva finansija predstavila je članovima i zamenicima članova Odbora Predlog zakona i obrazložila razloge za njegovo donošenje. Predloženim izmenama i dopunama vrši se usaglašavanje predmeta taksene obaveze sa spisima i radnjama koji su u nadležnosti organa za čiji se rad plaća republička administrativna taksa, bilo da se radi o novim poslovima u okviru nadležnosti organa, izmeni spisa i radnji, odnosno prestanku osnova za vršenje pojedinih spisa i radnji za koje je sada propisana taksa, a koje su inicirane od strane nadležnih organa. Naime, u periodu od poslednjih izmena i dopuna Zakona o republičkim administrastivnim taksama, donet je određeni broj propisa u čijem sprovođenju se vrše radnje, odnosno donose spisi za koje se republičke administrativne takse plaćaju (Zakon o putnim ispravama, Zakon o bezbednosti saobraćaja na putevima, Zakon o planiranju i izgradnji, Zakon o zaštiti od požara, Zakon o privatnom obezbeđenju, Zakon o detektivskoj delatnosti, Zakon o rudarstvu i geološkim istraživanjima, Zakon o energetici, Zakon o efikasnom korišćenju energije, Zakon o osnovnom obrazovanju i vaspitanju). S timu vezi, jedan broj ministarstava dostavio je Ministarstvu finansija inicijative za izmene i dopune važećeg zakona i to: Ministarstvo unutrašnjih poslova, Ministarstvo rudarstva i energetike, Ministarstvo građevinarstva, saobraćaja i infrastrukture, Ministarstvo prosvete, nauke i tenološkog razvoja i Ministarstvo za rad, zapošljavanje,boračka i socijalna pitanja. Na osnovu podnetih inicijativa gore navedenih ministarstava, predlagač zakona predlaže brisanje pojedinih tarifnih brojeva, izmene postojećih i propisuje nove takse u skladu sa ranije donetim propisima u čijem sprovođenju se vrše radnje, odnosno donose spisi za koje se republičke administrativne takse plaćaju.

Član Odbora Ivan Jovanović, postavio je pitanje zbog čega Ministarstvo pored predloženih izmena i dopuna nije išlo u izmene i onih članova važećeg zakona koji se odnose na obavezu uplatioca da donosi pisani dokaz da je uplatio taksu državnom organu, posebno imajući u vidu da ovo predstavlja veliki problem kako za građane tako i za privredne subjekte.

Na predlog predsednika, Odbor je, većinom glasova (10 za, 1 član protiv), odlučio da predloži Narodnoj skupštini da prihvati Predlog zakona o izmenama i dopunama Zakona o republičkim administrativnim taksama, koji je podnela Vlada, u pojedinostima.

\* \* \*

Na osnovu člana 156. stav 3. Poslovnika Narodne Skupštine, Odbor za finansije, republički budžet i kontrolu trošenja javnih sredstava podnosi

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o republičkim administrativnim taksama, u pojedinostima.

Za izvestioca Odbora na sednici Narodne skupštine određen je Veroljub Arsić, predsednik Odbora.

**Peta tačka dnevnog reda**: Donošenje uputstva o postupku davanja prethodne pisane saglasnosti zaposlenima u Upravi za javne nabavke za obavljanje dodatne plaćene aktivnosti

Predsednik Odbora upoznao je članove i zamenike članova Odbora sa sadržinom Predloga uputstva o postupku davanja prethodne pisane saglasnosti zaposlenima u Upravi za javne nabavke za obavljanje dodatne plaćene aktivnosti. Predloženim uputstvom koje je služba Odbora ranije dostavila članovima Odbora radi upoznavanja i davanja eventualnih primedbi, predloga i sugestija, utvrđena je obaveza zaposlenog u Upravi za javne nabavke da podnese Odboru zahtev za obavljanje svake pojedinačne dodatne plaćene aktivnosti koja podrazumeva učešće u svojstvu predavača na seminaru, radionici, obuci, okruglom stolu, savetovanju, prezentaciji, kursu i svakom drugom skupu koji za cilj ima edukaciju iz oblasti javnih nabavki koja se dodatno plaća, po pravilu najkasnije 10 dana pre dana održavanja skupa na kome učestvuje u svojstvu predavača, definisani podaci koje je podnosilac zahteva dužan da navede u svom zahtevu, kao i njegova obaveza da dostavi Odboru izveštaj o svakoj aktivnosti za koju je dobio prethodnu pisanu saglasnost, u roku od 15 dana od dana realizacije aktivnosti. Takođe, predloženim uputstvom predviđena je mogućnost da u slučaju kada Odbor blagovremeno ne odluči o zahtevu, o tom zahtevu odlučuje predsednik Odbora o čemu je dužan da obavesti Odbor na prvoj narednoj sednici i propisano da poslove vođenja evidencije o datim prethodnim pisanim saglasnostima obavlja služba Odbora, uz navođenje elemenata koje ta evidencija treba da sadrži. U nastavku je obavestio članove i zamenike članova Odbora da je član Odbora Dejan Radenković dostavio primedbe na Predlog uputstva koje su im putem elektronske pošte prosleđene radi upoznavanja, i koje je potom pročitao.

U diskusiji su učestvovali Ivan Jovanović, Goran Kovačević, Momo Čolaković i Veroljub Arsić.

Dogovoreno je da se u tački 2. Predloga uputstva doda novi stav, kojim se predviđa mogućnost da se zahtev za dobijanje saglasnosti izuzetno može podneti i u roku kraćem od 10 dana, ukoliko za to postoje opravdani razlozi, kao i da se u tački 5. Predloga uputstva precizira sadržina izveštaja koji se podnosi Odboru nakon održanog predavanja.

Na predlog predsednika, Odbor je većinom glasova (10 za, 1 član uzdržan) doneo Uputstvo o postupku davanja prethodne pisane saglasnosti zaposlenima u Upravi za javne nabavke za obavljanje dodatne plaćene aktivnosti, sa dopunama koje su dogovorene na sednici.

**Šesta tačka dnevnog reda**: Razmatranje zahteva Svetlane Ražić, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora obavestio je članove i zamenike članova Odbora da se Svetlana Ražić, rukovodilac Grupe za praćenje, nadzor i kontrolu postupaka javnih nabavki u Upravi za javne nabavke, obratila Odboru sa zahtevom broj 02-2036/15 za dobijanje saglasnosti za učešće u svojstvu predavača na seminarima koji će biti održani 12. oktobra u Nišu, 14. oktobra u Novom Sadu i 16. oktobra u Beogradu, u organizaciji PARAGRAF-a.

Povodom ove tačke dnevnog reda nije bilo diskusije.

Na predlog predsednika, Odbor je većinom glasova (9 za, 1 član protiv, 1 član nije glasao) dao prethodnu pisanu saglasnost Svetlani Ražić za obavljanje dodatne plaćene aktivnosti - predavanje na seminarima koji će biti održani 12. oktobra u Nišu, 14. oktobra u Novom Sadu i 16. oktobra u Beogradu, u organizaciji PARAGRAF-a.

**Sedma tačka dnevnog reda**: Razmatranje zahteva Olivere Rajković, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora obavestio je članove i zamenike članova Odbora da se Olivera Rajković, rukovodilac Grupe za finansijsko materijalne poslove u Upravi za javne nabavke, obratila Odboru sa zahtevom broj 02-2220/15 za dobijanje saglasnosti za učešće u svojstvu predavača na seminarima na temu izmena i dopuna Zakona o javnim nabavkama, koji će biti održani 17. i 24. oktobra u organizaciji Instituta za ekonomsku diplomatiju, kao i za predavanje na skupu koji će biti održan 5. oktobra u organizaciji Informativno poslovnog centra.

Povodom ove tačke dnevnog reda nije bilo diskusije.

Odbor je većinom glasova (9 za, 1 član protiv, 1 član nije glasao) dao prethodnu pisanu saglasnost Oliveri Rajković za obavljanje dodatne plaćene aktivnosti - predavanje na seminarima koji će biti održani 17. i 24. oktobra u organizaciji Instituta za ekonomsku diplomatiju, kao i za predavanje na skupu koji će biti održan 5. oktobra u organizaciji Informativno poslovnog centra.

**Osma tačka dnevnog reda**: Razmatranje zahteva Miloša Jovića, zaposlenog u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora obavestio je članove i zamenike članova Odbora da se Miloš Jović, savetnik u Odseku za regulativu i profesionalizaciju u javnim nabavkama u Upravi za javne nabavke, obratio Odboru sa zahtevom broj 02-2218/15 za dobijanje saglasnosti za učešće u svojstvu predavača na seminaru koji je planiran za 28. septembar u Beogradu, u organizaciji FORUM MEDIA.

Povodom ove tačke dnevnog reda nije bilo diskusije.

Odbor je većinom glasova (9 za, 1 član protiv, 1 član nije glasao) dao prethodnu pisanu saglasnost Milošu Joviću za obavljanje dodatne plaćene aktivnosti - predavanje na seminaru koji je planiran za 28. septembar u Beogradu, u organizaciji FORUM MEDIA.

**Deveta tačka dnevnog reda**: Razmatranje zahteva Danijele Bojović, zaposlene u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora obavestio je članove i zamenike članova Odbora da se Danijela Bojović, rukovodilac Grupe za razvoj sistema javnih nabavki u Upravi za javne nabavke, obratila Odboru sa zahtevom broj 02-2219/15 za dobijanje saglasnosti za učešće u svojstvu predavača na seminarima na temu izmena i dopuna Zakona o javnim nabavkama, koji će biti održani 17. i 24. oktobra, u organizaciji Instituta za ekonomsku diplomatiju, kao i za učešće u svojstvu predavača na skupu koji će biti održan 5. oktobra u organizaciji Informativno poslovnog centra.

Povodom ove tačke dnevnog reda nije bilo diskusije.

Odbor je većinom glasova (9 za, 1 član protiv, 1 član nije glasao) dao prethodnu pisanu saglasnost Danijeli Bojović za obavljanje dodatne plaćene aktivnosti - predavanje seminarima koji će biti održani 17. i 24. oktobra, u organizaciji Instituta za ekonomsku diplomatiju, kao i predavanje na skupu koji će biti održan 5. oktobra u organizaciji Informativno poslovnog centra.

\* \* \*

Sednica je završena u 14,00 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić,s.r.